उज्जैन। कलावर्त न्यास द्वारा आयोजित अंतर्राष्ट्रीय कलापर्व महोत्सव के दूसरे दिन शाम पांच बजे उदयन मार्ग स्थित आनंद मंगल मांगलिक परिसर में अखिल भारतीय राष्ट्रीय चित्रकला प्रतियोगिता के अंतर्गत देश के 24 कॉलेजों के करीब 150 चित्रकारों की 225 प्रविष्टियां न्यास को प्राप्त हुई। इसमें से 50 चित्रकारों को शनिवार को पुरस्कृत किया गया।
इस अवसर पर मुख्य अतिथि के रूप में महापौर मीना जोनवाल एवं सिंहस्थ प्राधिकरण अध्यक्ष दिवाकर नातू मौजूद थे। अध्यक्षता चित्रकार दिनकर थोपटे पूणे ने की। संस्था कलावर्त न्यास द्वारा डॉ. शिवमंगल सिंह सुमन को समर्पित अंतर्राष्ट्रीय कलापर्व समारोह में शनिवार को उन चित्रकारों को पुरस्कृत किया गया जिन्होंने पहले से अपनी प्रविष्टियां पहुंचा दी थी।
पर्व संयोजिका परिधि काले एवं न्यास सचिव पवन गरवाल ने बताया निर्णायक की भूमिका इंदौर के वरिष्ठ चित्रकार भालु मुंडे ने निभाते हुए 50 कृतियों को विभिन्न पुरस्कारों के लिए अनुशंसित किया। इसमें ड्राइंग में 3 को नकद पुरस्कार, 5 स्वर्णिम पदक एवं 5 मेरिट प्रमाण-पत्र प्रदान किए।
पेंटिग में 5 नकद पुरस्कार, 9 स्वर्णिम पदक एवं 8 मेरिट प्रमाण-पत्र प्रदान किए। इसी तरह ग्राफिक्स डिजाइनिंग में 4 नकद पुरस्कार, 6 स्वर्णिम पदक, एवं 6 मेरिट प्रमाण-पत्र प्रदान किए। धानेश चित्रकला महाविद्यालय एवं महालसा स्कूल ऑफ आर्ट्स ने 11-11 हजार नकद पुरस्कार प्राप्त किया। संजय कुरहे कॉलेज ऑफ आर्ट्स ने 7 पुरस्कार प्राप्त किए। द्वितीय स्थान चित्रकला महाविद्यालय नागपुर एवं तृतीय स्थान कुरुक्षेत्र विश्वविद्यालय ने प्राप्त किया।
आज कला प्रदर्शनी
कलापर्व के समापन अवसर पर रविवार को आनंद मंगल भवन में पेंटिंग, ड्राइंग एवं ग्राफिक्स प्रतियोगिता होगी। प्रदर्शनी में उन सभी कलाकारों की कृतियां प्रदर्शित होंगी, जो पूर्व में प्रविष्टियां भेज चुके हैं और उनकी भी जिन्होंने इन तीन दिनों में कृतियां बनाई है।
hin_Deva hin_Deva hin_Deva mai_Deva hin_Deva hin_Deva